MATCH บวก 5% คาดรายได้แตะ 500 ลบ. หนุนผลงานปีนี้โตแกร่ง
MATCH บวก 5% คาดรายได้แตะ 500 ลบ. หนุนผลงานปีนี้โตแกร่ง โดย ณ เวลา 15.17 น. ราคาอยู่ที่ 2.02 บาท บวก 0.09 บาท หรือ 4.66% สูงสุดที่ 2.04 บาท ต่ำสุดที่ 1.94 บาท ด้วยมูลค่าซื้อขาย 2.19 ล้านบาท
30 พ.ย. 2561

ผู้สื่อข่าวรายงานว่า ราคาหุ้น บริษัท แม็ทชิ่ง แม็กซิไมซ์ โซลูชั่น จำกัด (มหาชน) หรือ MATCH ล่าสุด ณ เวลา 15.17 น. อยู่ที่ 2.02 บาท บวก 0.09 บาท หรือ 4.66% สูงสุดที่ 2.04 บาท ต่ำสุดที่ 1.94 บาท ด้วยมูลค่าซื้อขาย 2.19 ล้านบาท

นายภูมิชาย วัชรพงศ์ ประธานเจ้าหน้าที่บริหาร MATCH เปิดเผยว่า บริษัทฯคาดว่าผลประกอบการปีนี้จะเติบโตต่อเนื่องจากปีก่อน เนื่องจากผลประกอบการในไตรมาส 3/61 และงวด 9 เดือนที่ผ่านมา มีทิศทางที่ดีขึ้น โดยมีผลขาดทุนลดลง ขณะที่รายได้ 9 เดือนของปีนี้อยู่ที่ 379 ล้านบาท จากปีก่อนมีรายได้รวมอยู่ที่ 455 ล้านบาท
ทั้งนี้ แนวโน้มผลประกอบการในไตรมาส 4/61 คาดว่าจะฟื้นตัวได้ชัดเจน เนื่องจากมีการเข้าเช่าสตูดิโอฯ ปาร์ค ไทยแลนด์ บางบ่อ (The Studio Park Thailand) เพื่อถ่ายทำภาพยนต์ของผู้ผลิตหนังฟอร์มใหญ่ต่างประเทศแล้ว ซึ่งสนับสนุนรายได้ปี 2561 เติบโตขึ้น ซึ่งกลุ่มบริษัทแม็ทชิ่ง คาดว่าจะมีรายได้รวมประมาณกว่า 500 ล้านบาท เติบโตจากงวดเดียวกันปีก่อนเล็กน้อย 455 ล้านบาท แต่ในปีหน้าคาดว่าจะก้าวกระโดดจากรายได้ค่าเช่าสตูดิโอฯที่เพิ่มขึ้น ซึ่งขณะนี้อยู่ระหว่างการพูดคุย
“เรามั่นใจว่าผลประกอบการปีนี้จะมีทิศทางที่ดีขึ้น และเติบโตเพิ่มขึ้นจากสัญญานจากการเช่าสตูดิโอฯที่เริ่มชัดเจน โดยในไตรมาส4ปีนี้ จะมีรายได้การเช่าสตูดิโอฯเพิ่มขึ้น ซึ่งเดิมเราคาดว่าจะมีรายได้เฉลี่ย 3 ล้านบาทต่อเดือน เพิ่มขึ้นเป็น 5 ล้านบาทต่อเดือน จากการทำตลาดต่างประเทศของเอเจนซี่  ซึ่งการเช่าของผู้ผลิตภาพยนตร์ต่างประเทศ และผู้ผลิตโฆษณาในประเทศดังกล่าวทำให้มั่นใจได้ว่า ปีหน้าผลประกอบการของบริษัทจะกลับมาเทิร์นอะราวด์ได้ และตอนนี้ก็มีการเจรจาอย่างต่อเนื่อง” นายภูมิชายกล่าว
อย่างไรก็ตาม สัดส่วนผู้ผลิตคนไทยในปีนี้อยู่ที่ 70% และต่างประเทศอีก 30% ส่วนใหญ่เป็นการถ่ายทำสารคดี โฆษณา มิวสิควิดีโอ เป็นต้น และประเมินว่าในปีหน้าจะมีสัดส่วนงานภาพยนต์มากขึ้น รวมถึงภาพยนตร์ที่เป็นซีรีส์ และหนังโฆษณามากขึ้น
อนึ่ง The Studio Park (Thailand) เป็นหนึ่งในธุรกิจ MATCH  ซึ่งเป็นสตูดิโอฯ มีมาตรฐานระดับสากลมีขนาดใหญ่ในอาเซียน สำหรับรองรับงานด้านโปรดักชั่น ไม่ว่าจะเป็น ภาพยนตร์ รายการทีวี ภาพยนตร์โฆษณา และ งานด้านบันเทิงต่าง รวมไปถึงการใช้สถานที่จัดอีเว้นท์ บนพื้นที่ ย่านบางบ่อ 216 ไร่ จำนวน 5 โรง คิดค่าบริการเฉลี่ย 70,000 – 180,000 บาท ต่อ 12 ชั่วโมง และคาดว่าจะคืนทุนภายในเวลา 10 ปี